Folketing
2002-11-15

Måske vil vi ikke lige fra starten få helt den samme kvalitet, som den vi oplever i Danmarks Radio, og det hænger jo også sammen med, at Danmarks Radio har nogle flere midler at gøre godt med. Men vi får nu skabt alsidighed og mangfoldighed, og jeg er sikker på, at kvaliteten hurtigt vil følge med. Vi tager nu et stort skridt hen imod mere frie medier i vores land, og dermed mener jeg, at vi også med lidt større overbevisning i stemmen kan tale med andre lande om, at de ikke må styre deres medier. Danmark kan nok ikke prale af nogen sinde at have været foregangsland på mediefrihedsområdet, men nu ligger vi da ikke længere sidst.